Predkladacia správa

Predloženie materiálu „Zefektívnenie verejného obstarávania zavedením systému centralizovaného verejného obstarávania“ na rokovanie vlády Slovenskej republiky vyplýva   z úlohy B.1.,  v znení „návrh na určenie subjektov, pre ktoré sa bude centrálne obstarávať súčasne s návrhom komodít pre centrálne obstarávanie u týchto subjektov a subjekty, ktoré budú vybraté komodity centrálne obstarávať“, ktorá bola uložená uznesením vlády Slovenskej republiky  č. 230 z 15. marca  2006.

Cieľom materiálu je popri stanovení subjektov a komodít, ktoré budú zapojené do centrálneho verejného obstarávania, navrhnúť aj subjekt, ktorý bude centrálne obstarávanie v pozícii centrálnej obstarávacej organizácie realizovať. 

Súčasne sa v materiáli navrhujú aj komodity a subjekty vhodné na realizáciu ako spoločného verejného obstarávania, tak aj špecializovaného verejného obstarávania. 

Materiál  je potrebné chápať ako otvorený systém, ktorý sa môže priebežne dopĺňať, napríklad o nové komodity, resp. subjekty povinné centrálne obstarávať, pričom jednotlivé kľúčové materiály budú  po vypracovaní predkladané na rokovanie vlády SR na schválenie. Vzhľadom na decentralizovaný systém verejného obstarávania na Slovensku sa centralizáciou verejného obstarávania súčasne vytvára základný predpoklad pre vytvorenie spolupráce pri budovaní efektívnejšieho systému verejného obstarávania. 

Materiál bol spracovaný v spolupráci s pracovnou skupinou, ktorá bola vytvorená na základe úlohy C. 1. uznesenia vlády SR č. 230/2006. Jednotlivé vybrané rezorty poskytli svoje podklady, aj na ktorých základe úrad vypracoval predkladaný materiál.

Dňa 16. mája 2006 bol materiál predložený na medzirezortné pripomienkové konanie v skrátenom termíne. V rámci medzirezortného pripomienkového konania bolo vznesených 45 pripomienok, z toho 19 zásadného charakteru a 26 odporúčajúceho charakteru. Materiál sa predkladá na rokovanie vlády SR bez rozporu.

Materiál nemá v súčasnosti bezprostredný priamy vplyv na výdavky verejných financií spojených so zriadením centrálnej obstarávacej organizácie, keďže sa v prvej etape navrhuje vytvorenie samostatného útvaru existujúceho ÚOŠS, tzv.  centrálnej obstarávacej jednotky a len v rámci jeho pôvodnej rozpočtovej kapitoly. Po vyhodnotení výsledkov činnosti centrálnej obstarávacej jednotky a v prípade pozitívnych výsledkov je potrebné počítať             so širším uplatňovaním centrálneho obstarávania v praxi. V druhej etape bude preto potrebné vytvorenie samostatného subjektu, t. j. vytvorenie centrálnej obstarávacej agentúry, kde je možné predpokladať aj vplyv na výdavky verejných financií. Materiál nemá negatívny vplyv na podnikateľské prostredie, na zamestnanosť ani na životné prostredie.